किसी ने जेल से भेजा लेटर तो कहीं पत्नी को मिला पति का 18 साल पुराना खत
What History's Love Letters Reveal - यूपी के बांदा जिले में एक लड़के ने 15 साल पहले एक लड़की को लव लेटर लिखा था। वह लेटर लड़की से उसकी मां तक पहुंच गया। लड़की की मां इस मामले को लेकर कोर्ट चली गई
यूपी के बांदा जिले में एक लड़के ने 15 साल पहले एक लड़की को लव लेटर लिखा था। वह लेटर लड़की से उसकी मां तक पहुंच गया। लड़की की मां इस मामले को लेकर कोर्ट चली गई। यह तब की बात है जब लड़का नाबालिग था और वह स्कूल में पढ़ रहा था।
अपनी शिकायत में पुलिस से लड़की की मां ने कहा था कि लड़के ने उसकी बेटी को अश्लील लेटर लिखा और बेटी के साथ छेड़छाड़ भी की। पुलिस ने केस दर्ज किया और फिर मामला कोर्ट में चला गया।
लड़के ने माना जुर्म, मिली 1 साल सजा और 3 हजार का जुर्माना
मामले को लेकर कोर्ट में तारीख पर तारीख लगती रही और जज भी बदलते रहे। मगर किसी ने भी हार नहीं मानी। दरअसल, यह वाकया 21 मई, 2008 का। फैसला आने तक इस केस में 70-80 तारीखें पड़ीं।
मुकदमे से तंग आकर लड़के ने कोर्ट में कहा है कि वह अब यह केस नहीं लड़ना चाहता है। इस पर जज ने लड़के को एक साल तक कोर्ट में हाजिरी देने की सजा और 3 हजार रुपए का जुर्माना लगा दिया। दोषी लड़का एक साल तक अभियोजन अधिकारी की निगरानी में रहेगा।
खबर से जुड़े इस पोल में अपनी राय दें
लड़के-लड़कियां तरह तरह के लव लेटर लिखते रहते हैं और वो सोशल मीडिया पर अक्सर वायरल रहते हैं। आइए जानते हैं ऐसे ही कुछ अनोखे लव लेटर के बारे में-
प्रेमी को मनाने के लिए प्रेमिका ने लिखा-जानू, मुन्ना, टमाटर, कबूतर, रसगुल्ला...
हाल ही में सोशल मीडिया पर एक लव लेटर वायरल हुआ। इस लव लेटर में प्रेमिका अपने नाराज प्रेमी को कुछ अलग ही अंदाज में मना रही है। उसने अपने नाराज प्रेमी को मनाने के लिए जानू, मुन्ना, राजा, टमाटर, कबूतर और रसगुल्ला जैसे शब्दों का इस्तेमाल किया।
प्रेमिका ने टूटी-फूटी हिंदी में लिखा है, 'जानू मैं तुम्हारे ऊपर शक नहीं करती। किसी लड़की को तुझसे बोलते हुए देखती हूं... ना तो दिल में दर्द होता है। बहुत ज्यादा होता है। जानू तुम किसी भी लड़की से बोला मत करो, न ही मुस्कुराया करो। जानू गलत नहीं समझ रही हूं, मैं आपको।
जानू मुझे तुमसे प्यार है, इसलिए कह रही हूं। कबूतर मानो तो मान लेना.. न मानो तो तुम्हारी मर्जी और जानू तुम उनके घर बिल्कुल भी मत जाया करो, चाहे वो लड़की हो या न हो। मुन्ना, कबूतर माफ करना अगर गलत लिखा हो तो। आई लव यू, आई लव यू, आई लव यू। सॉरी मुन्ना अगर कुछ गलत लिखा हो तो मेरे कबूतर, जानू, राजा, फौजी, टमाटर, रसगुल्ला। आई मिस यू।'
जैकलीन को सुकेश का लव लेटर; लिखा- तुम्हे पागलों की तरह चाहता हूं
तिहाड़ जेल में बंद बीते मई में महाठग सुकेश चंद्रशेखर ने एक्ट्रेस जैकलीन फर्नांडिस के लिए एक नया लव लेटर लिखा। सुकेश ने यह लेटर अपने वकील अनंत मलिक के जरिए मीडिया में जारी करवाया। जैकलीन के जन्मदिन पर सुकेश ने पत्र में लिखा, 'माई लव, माई बेबी जैकलीन। 28 अप्रैल को मैंने फिल्म फेयर अवार्ड देखा। मैं सच कह रहा हूं तुम आउटस्टैंडिंग थी। तुम्हारा परफॉर्मेंस बेस्ट था। तुम्हारा डांस शो स्टॉपर था। तुम्हारा डांस बहुत एलिगेंट और क्लासी था। तुमको देखकर मुझे एक बार फिर प्यार हो गया। मेरे पास शब्द नहीं हैं।'
सुकेश चंद्रशेखर ने आगे लिखा है, 'तुमको मैं अपनी लाइफ में पाकर बहुत ब्लेस्ड महसूस कर रहा हूं। तुम मेरी क्वीन हो। तुमको पता है कितना पागलों की तरह तुमको चाहता हूं। मैं यह भी जानता हूं कि तुम भी मुझे प्यार करती हो।
मैंने तुम्हारे जन्मदिन पर एक सुपर सरप्राइज प्लान किया है जो तुम्हें पसंद आएगा। मैं वादा करता हूं। बेबी मैं चाहता हूं। तुम मुस्कुराती रहो। सच के लिए काउंटडाउन शुरू हो गया है। डोंट वरी बेबी।'
पत्नी को मिला पति का 18 साल पुराना लव लेटर; लिखा-हम तो लुट गए खड़े ही खड़े
बीते अप्रैल में सोशल मीडिया पर साढ़े 18 साल पुराना लव लेटर वायरल हुआ। यह साई स्वरूपा नाम की महिला को घर की साफ सफाई करते हुए मिला। उसने इस लव लेटर को ट्विटर पर साझा कर दिया।
महिला ने जानकारी दी कि उसे ये लव लेटर उसके प्रेमी ने करीब साढ़े अठारह साल पहले लिखा था। आज वह प्रेमी उसका पति है।
दिलचस्प बात ये है कि इस लव लेटर में लैब प्रयोग की चीजों और डायग्राम के माध्यम से प्यार का इजहार किया गया।
लेटर में लिखा है, ‘मेरे आराम करने की उम्मीदों का मैंने अपने हाथों से गला घोंट लिया। हम तो लुट गए खड़े ही खड़े।’
इस लेटर में लिखी साइंस की बातों को देखकर सोशल मीडिया यूजर्स ने कहा- लग रहा है कि प्रेमी जरूर साइंस का स्टूडेंट रहा होगा।